उन्नाव और कठुआ से उद्वेलित राहुल गांधी ने बृहस्पतिवार की रात 9 बज कर 39 मिनट पर लोगों से मोमबत्ती ले कर ठीक आधी रात इंडिया गेट पहंुचने का आह्वान किया और सवा दो घंटे बाद हज़ारों की भीड़ वहां उनके पीछे खड़ी थी। एक घंटे राहुल वहां रहे। प्रियंका गांधी भी उनके साथ थीं। उन्नाव-घटना के आरोपी विधायक को गिरफ़्तार करने से उत्तर प्रदेश के मुख्यमंत्री अजय मोहन बिष्ट उर्फ़ आदित्यनाथ में अपना बिरादराना इनकार खुल कर घोषित करते हुए कह दिया था कि सरकार के पास विधायक के खिलाफ़ कोई सबूत नहीं है। दबाव बढ़ा तो जांच सीबीआई के हवाले कर के पल्ला झाड़ लिया गया। हीले-हवाले तो सीबीआई भी करती, मगर राहुल गांधी की लोक-मुद्रा देखने के बाद उसने शुक्रवार की सुबह पांच बजे विधायक को हिरासत में ले लिया।